કપોળ જેવી ધરખમ ટીમ માટે ૮૨ રનનો ટાર્ગેટ આસાન કહેવાય છે ત્યારે બ્રહ્મક્ષત્રિયે જબરદસ્ત બોલિંગ-પ્રદર્શન કર્યું હતું. અમર પડિયાએ ત્રીજી ઓવરમાં જ કપોળના ધુઆંધાર બૅટ્સમેન જય મહેતા અને મૌલિક મહેતાને સસ્તામાં આઉટ કરતાં બ્રહ્મક્ષત્રિયની ટીમ માટે જીતની આશા બંધાઈ હતી. કપોળને રન કરવા અઘરા પડી રહ્યા હતા ત્યારે બ્રહ્મક્ષત્રિયના કૅપ્ટન ઉર્વેશ બોસમિયાની પાંચમી પાવરઓવરમાં ૩૯ના સ્કોર વધુ એક વિકેટ પડતાં સ્કોર ૧૦ રન માઇનસ થતાં કપોળ ટીમમાં ટેન્શનનો માહોલ સર્જાયો હતો. એવામાં બ્રહ્મક્ષત્રિયની ચુસ્ત બોલિંગ સામે કપોળની વિકેટો પડતી રહી હતી ત્યારે ઓપનિંગમાં આવેલા પાર્થ માથુરિયા (૩૭) નૉટઆઉટ રહીને કપોળનો વિજયરથ આગળ ધકેલવામાં ખરા અર્થમાં પાર્થ સાબિત થયો હતો. કપોળના રન ઓછા અને વિકેટો વધુ પડવાના દોર સાથે મૅચ રસાકસીભરી બની હતી ત્યારે ૭૬નો સ્કોર થયો હતો અને છેલ્લા ૬ બૉલમાં ૬ રન કરવાની નોબત આવી હતી, પરંતુ ફીલ્ડિંગ સાઇડ ટીમ બ્રહ્મક્ષત્રિયે ખેલના નિયત સમય કરતાં વધુ સમય લેતાં અમ્પાયરે લેટ-ટાઇમને કારણે ૧૦ રનની પેનલ્ટી લગાડતાં કપોળને વિજેતા જાહેર કરવામાં આવી હતી.